Οι Αυτοκινητιστές Αυτοπροσώπως

Οι Αυτοκινητιστές Αυτοπροσώπως (τσεχικά: Motoristé sobě, κυριολεκτικά: «οι αυτοκινητιστές για τον εαυτό τους»), εν συντομία AUTO, είναι ένα εθνο-συντηρητικό πολιτικό κόμμα στην Τσεχία, που διακρίνεται από ευρωσκεπτισκισμό και εναντίωση σε πράσινες πολιτικές. Ιδρύθηκε το 2022 και επικεφαλής του είναι ο Πετρ Ματσίνκα.

Διαθέτει 13/200 έδρες στο κοινοβούλιο της χώρας και είναι μέρος της συμπολίτευσης.
 Ιστορικό 

 Δημοψήφισμα για την Ευρωπαϊκή Ένωση 
Η δημιουργία του πολιτικού κινήματος «Δημοψήφισμα για την Ευρωπαϊκή Ένωση» ξεκίνησε από τον πρόεδρό του, Φράντισεκ Ματέικα, πρώην αντιπρόεδρο του Κόμματος των Ελεύθερων Πολιτών, όταν ενημέρωσε το κοινό για την πρόθεσή του αυτή μέσω του ηλεκτρονικού του ενημερωτικού δελτίου. Κατά τη διάρκεια των αρκετών ημερών συλλογής υπογραφών για μια αίτηση υποστήριξης της ίδρυσης αυτού του πολιτικού κινήματος, συγκέντρωσε πάνω από 1.500 υπογραφές.

 Εκλογές 2017 
Στις εκλογές, το κίνημα υποστήριξε:Καταστατικό του πολιτικού κινήματος «Δημοψήφισμα για την Ευρωπαϊκή Ένωση» (διαθέσιμο κατόπιν αιτήματος από το Υπουργείο Εσωτερικών της Τσεχικής Δημοκρατίας)

 την υιοθέτηση συνταγματικού νόμου για δημοψήφισμα σχετικά με την παραμονή ή την αποχώρηση της Τσεχίας από την Ευρωπαϊκή Ένωση,
 την υποχρέωση λογοδοσίας των αιρετών αντιπροσώπων στο εθνικό κοινοβούλιο αποκλειστικά έναντι των ψηφοφόρων και των πολιτών της Τσεχίας ως βάση μιας δημοκρατικής και ελεύθερης κοινωνίας,
 το δικαίωμα στην ελευθερία της έκφρασης, του συνεταιρίζεσθαι, της πρόσβασης στην πληροφόρηση και της προστασίας της ιδιωτικής περιουσίας και της ελεύθερης διάθεσής της,
 την ισότητα ενώπιον του νόμου χωρίς διάκριση θρησκείας, φυλής, καταγωγής ή φύλου και το τεκμήριο αθωότητας σε ποινικές και διοικητικές διαδικασίες,
 την προστασία των δικαιωμάτων των πολιτών που κατοχυρώνονται από το Σύνταγμα της Τσεχικής Δημοκρατίας, τον Χάρτη των Ανθρωπίνων Δικαιωμάτων και Ελευθεριών και τα φυσικά δικαιώματα.

Η πρώτη δημόσια προβολή του κινήματος έγινε μέσω ενός κινητού βίντεο-διαφημιστικού πίνακα στα μέσα Μαΐου 2017. Στις αρχές Ιουνίου 2017, το κίνημα ξεκίνησε μια καμπάνια με διαφημιστικές πινακίδες.

Το κίνημα συμμετείχε στις εκλογές για τη Βουλή των Αντιπροσώπων του Κοινοβουλίου της Τσεχικής Δημοκρατίας το 2017. Έλαβε μέρος στις εκλογές σε όλες τις περιφέρειες και προσέφερε ανοιχτά στους πολίτες της Τσεχικής Δημοκρατίας την ευκαιρία να συμμετάσχουν στις λίστες υποψηφίων του. Έλαβε 4.276 ψήφους (0,08%) στις εκλογές και δεν κέρδισε καμία έδρα.

 Οι Αυτοκινητιστές Αυτοπροσώπως 
Τον Μάιο του 2022, ο Πετρ Ματσίνκα, διευθυντής του Ινστιτούτου Václav Klaus, έγινε πρόεδρος του κόμματος, έχοντας πείσει την ηγεσία του Κόμματος Ανεξαρτησίας της Τσεχίας να εγκαταλείψει την πρόθεσή του να διαλύσει το κόμμα και να του επιτρέψει να υλοποιήσει ένα έργο για τις δημοτικές εκλογές της Πράγας με τον αριθμό εγγραφής του. Μετά την εκλογή του Ματσίνκα ως προέδρου, όλα τα νυν μέλη παραιτήθηκαν και συμφώνησαν να μετατρέψουν το κόμμα σε μια εντελώς νέα οντότητα. Ο Ματσίνκα περιέγραψε λεπτομερώς τη μέθοδο ανάληψης του κόμματος σε μια εκτενή συνέντευξη στο κανάλι VOX TV στο YouTube, την οποία διεξήγαγε μαζί του ο Φιλίπ Τούρεκ.

Τον Ιούνιο του 2022, το κόμμα άλλαξε το όνομά του σε Motoristé sobě (με την επίσημη συντομογραφία AUTO) μέσω αλλαγής στο καταστατικό του. Έλαβε ανεπιτυχώς μέρος στις εκλογές του δημοτικού συμβουλίου της Πράγας το 2022. Το πρόγραμμά του, ήταν ενάντια στο τότε συμβούλιο της Πράγας, το οποίο αποκαλούσε «φανατικούς της ποδηλασίας», και στάθηκε ενάντια στους ακτιβιστές που μπλοκάρουν τις οδούς κυκλοφορίας, προσφέροντας φθηνότερες δημόσιες συγκοινωνίες και δωρεάν μετρό αντί για ποδηλατοδρόμους.

 Εκλογές για το Ευρωπαϊκό Κοινοβούλιο 2024 
Το κόμμα αρχικά συζήτησε ένα κοινό κατάλογο υποψηφίων με τους Ελεύθερους Δημοκράτες, ωστόσο, τον Ιανουάριο του 2024, ανακοινώθηκε ότι οι Αυτοκινητιστές θα συμμετείχαν στις εκλογές του Ευρωπαϊκού Κοινοβουλίου του 2024 μαζί με το κίνημα Přísaha. Επικεφαλής του κοινού καταλόγου υποψηφίων ήταν ο πρώην οδηγός αγώνων, επιχειρηματίας και σχολιαστής Φιλίπ Τούρεκ, ο οποίος έθεσε υποψηφιότητα για το Přísaha. Σε αυτές τις εκλογές, το κόμμα αντιτάχθηκε στην απαγόρευση των κινητήρων εσωτερικής καύσης, στην υιοθέτηση του ευρώ και στην κατάργηση του δικαιώματος βέτο στην ΕΕ.

Ο συνασπισμός κέρδισε το 10,26% των ψήφων. Υπήρξαν 152.196 προτιμησιακές ψήφοι για τον Φίλιπ Τούρεκ. Ο συνασπισμός κέρδισε δύο έδρες στο Ευρωπαϊκό Κοινοβούλιο.

 Ιδεολογία και θέσεις 
Το κόμμα αντιτίθεται στην πράσινη πολιτική, τον φιλελευθερισμό και τον προοδευτισμό και θέλει να καταργήσει όλους τους ποδηλατόδρομους. Έχει δηλώσει την υποστήριξή του στα «αυτοκίνητα, τον άνθρακα και την κορώνα (ενν. το εθνικό νόμισμα)». Αργότερα, το κόμμα διακήρυξε επίσης την αντίθεσή του στην Ευρωπαϊκή Ένωση, στην υιοθέτηση του ευρώ και στην Ευρωπαϊκή Πράσινη Συμφωνία, ενώ παράλληλα εξέφρασε την υποστήριξή του για μια ελεύθερη αγορά, τον άνθρακα και μια ενεργειακή στρατηγική με βάση την πυρηνική ενέργεια.

 Παραπομπές 

Κατηγορία:Τσέχικα πολιτικά κόμματα